Komisijos sprendimas
2003 m. kovo 18 d.
dėl nuorodos į standarto EN 521:1998 "Specifikacijos suskystintus degalus naudojantiems prietaisams - Nešiojamiems suslėgtus suskystintus degalus naudojantiems prietaisams" 5.7.2.1 punktą pagal Tarybos direktyvą 90/396/EEB
(pranešta dokumentu Nr. C(2003) 711)
(tekstas svarbus EEE)
(2003/190/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 29 d. Tarybos direktyvą 90/396/EEB dėl valstybių narių įstatymų, susijusių su dujas deginančiais prietaisais, suderinimo [1], su paskutiniais pakeitimais, padarytais Direktyva 93/68/EEB [2], ypač į jos 6 straipsnio 1 dalį,
atsižvelgdama į Nuolatinio komiteto, įsteigto pagal 1998 m. birželio 22 d. Europos Parlamento ir Tarybos direktyvos 98/34/EB, nustatančios informacijos apie techninius standartus ir reglamentus bei apie informacinės visuomenės paslaugas teikimo tvarką [3], 5 straipsnį, su paskutiniais pakeitimais, padarytais Direktyva 98/48/EB [4],
kadangi:
(1) Direktyvos 90/396/EEB 2 straipsnis numato, kad degalus naudojantys prietaisai gali patekti į rinką ir būti naudojami tik tada, jei juos naudojant nustatyta tvarka nekyla grėsmė asmenų, naminių gyvūnų ir turto saugai.
(2) Pagal Direktyvos 90/396/EEB 5 straipsnį degalus naudojantys prietaisai yra laikomi atitinkančiais pagrindinius tos Direktyvos 3 straipsnyje numatytus reikalavimus, jei jie atitinka jiems taikomus nacionalinius standartus, įgyvendinančius suderintus standartus, kurių nuorodos numeriai paskelbti Europos Bendrijų oficialiajame leidinyje.
(3) Valstybės narės privalo skelbti nacionalinių standartų nuorodos numerius, įgyvendinančius suderintus standartus, kurių nuorodos numeriai paskelbti Europos Bendrijų oficialiajame leidinyje.
(4) Nyderlandai pareiškė formalų prieštaravimą 1997 m. gegužės 21 d. Europos standartizacijos komiteto (ESK) patvirtinto standarto EN 521:1998 "Specifikacijos suskystintus degalus naudojantiems prietaisams - Nešiojamiems suslėgtus suskystintus degalus naudojantiems prietaisams", kurio nuorodos numeris Europos Bendrijų oficialiajame leidinyje paskelbtas 1998 m. liepos 25 d. [5], 5.7.2.1 punkto "Praduriamas kasetes naudojantys prietaisai" atžvilgiu, motyvuodami tuo, kad jis ne visiškai atitinka pagrindinius Direktyvos 90/396/EEB reikalavimus.
(5) Nyderlandų valdžios atstovų teigimu, nešiojami (kempingų) suskystintus degalus (SD) naudojantys prietaisai, kuriuose SD paduodami į degiklį iš praduriamos kasetės, gali, jei kasetė yra keičiama naudojimo instrukcijose nenumatytu būdu, kelti grėsmę, todėl gali nutekėti degalai ir kilti gaisrai. Jie teigia, kad tokį elgesį reikia numatyti iš anksto, nes tokie prietaisai paprastai naudojami tam tikromis sąlygomis, pavyzdžiui stovyklavietėse ir palapinėse ir palyginti labai trumpai, todėl ne visi vartotojai sistemingai perskaito naudojimo instrukcijas ir ne visada yra pakankamai šviesos jas skaityti, todėl de facto yra grėsmė, kad vartotojas kasetę įdės neteisingai.
(6) Pagal Direktyvą 90/396/EEB, visi prietaisai turi turėti vartotojui skirtas naudojimo ir priežiūros instrukcijas, kuriose pateikiama visa saugaus naudojimo informacija. Tai reiškia, kad direktyvą atitinkančių prietaisų saugaus funkcionavimo būtina sąlyga yra ta, kad vartotojai turi laikytis instrukcijose išdėstytų sąlygų.
(7) Nors olandų valdžios atstovų iškelta problema kyla dėl vartotojų elgesio, ESK turėtų vartotojų elgesio plėtotės kontekste ir atsižvelgdamas į sąlygas, kuriomis tikėtina, kad prietaisas bus naudojamas, ištirti galimybę sustiprinti būdingą saugumo lygį, susijusį su degalų kasečių keitimu.
(8) Šiuo tikslu Komisija prašys ESK per dvejus metus pateikti peržiūrėtą EN 521:1998 redakciją. Įgyvendinus šį pavedimą ir priklausomai nuo jo rezultatų, galima numatyti kitus sprendimus dėl dabartinės šios standarto redakcijos.
(9) Svarstant prašymą atšaukti atitikimo prielaidą, reikia atsižvelgti į faktą, kad pagal turimą informaciją, praduriamos degalų kasetės yra plačiai naudojamos jau daugiau kaip 30 metų, kiekvienais metais Bendrijoje jų parduodama apie 50 milijonų ir kad nelaimingų įvykių santykis su naudojamų kasečių kiekiu yra ypač žemas.
(10) Be to, reikia atsižvelgti į tai, kad nešiojami (kempingo) degalus naudojantys prietaisai visais atvejais reiškia padidėjusią riziką dėl naudojamos technologijos ypatybių (atvira ugnis, karštas paviršius ir t. t.), todėl formaliame prieštaravime nurodytos grėsmės išlieka visais atvejais, kuomet vartotojo elgesys neatitinka naudojimo instrukcijų.
(11) Todėl EN 521:1998 ir Nyderlandų, kitų valstybės institucijų, ESK ir pramonės atstovų pateiktos informacijos pagrindu bei pasitarus su Direktyva 98/34/EB įsteigta Degalus naudojančių prietaisų ekspertų grupe, reikia daryti išvadą, kad EN 521:1998 5.7.2.1 punkto atitikimo prielaidos atšaukimas neatitiktų proporcingumo principo ir todėl būtų nepateisinamas,
PRIĖMĖ ŠĮ SPRENDIMĄ:
1 straipsnis
1997 m. gegužės 21 d. Europos standartizacijos komiteto (ESK) patvirtinto standarto EN 521:1998 "Specifikacijos suskystintus degalus naudojantiems prietaisams - Nešiojamiems suslėgtus suskystintus degalus naudojantiems prietaisams", kurio numeris Europos Bendrijų oficialiajame leidinyje pirmą kartą paskelbtas 1998 m. liepos 25 d., nebus atšauktas iš Europos Bendrijų oficialiajame leidinyje paskelbtų standartų sąrašo. Todėl standartas toliau reikš atitikimo atitinkamoms Direktyvos 90/396/EEB nuostatoms prielaidą.
2 straipsnis
Ši direktyva skirta valstybėms narėms.
Priimta Briuselyje, 2003 m. kovo 18 d.